Botsing op N3 eis ses lewensNege insittendes van ’n minibustaxi het Maandagmiddag ’n botsing met ’n vragmotor op die N3 suid van Alberton oorleef, maar ses het hul lewe verloor. Die vragmotorbestuurder is ongedeerd. Foto: Twitter Ses mense is dood en nege beseer in ŉ botsing tussen ŉ minibustaxi en ŉ vragmotor op die N3-suidwaarts naby die Heidelbergweg-wisselaar, suid van Alberton. William Ntladi, woordvoerder van Ekurhuleni-nooddiens, sê hulle het Maandagmiddag 16:16 ŉ oproep ontvang dat ŉ taxi deur ŉ vragmotor verpletter is. Al ses die oorledenes, vier vroue en twee mans, en die nege beseerdes was in die taxi onderweg. Ntladi sê die vragmotorbestuurder het so te sê ongedeerd daarvan afgekom en “was net geskok oor wat gebeur het”. Die beseerdes is deur verskeie ambulansdienste na omliggende hospitale gebring. Ntladi sê hulle het nog geen benul hoe die ongeluk gebeur het nie, maar beamptes van Ekurhuleni-nooddiens en die polisie was Dinsdagoggend terug op die toneel om verder ondersoek in te stel. “Die pad was tot 22:00 gesluit,” sê hy, “wat ŉ uiters nadelige uitwerking op verkeersvloei gehad het. Beamptes het bestuurders met ŉ ompad deur Dinwiddie herlei.”